Datasets:
johnlockejrr
/
sam

Dataset card Data Studio Files Community
1
text
stringlengths
5
812
ועבד חסד לאלפים לרחמי ולנטרי פקודי
לא תסבל ית שם יהוה אלהך למגן הלא לא יזכי יהוה ית דיסבל ית שמה למגן
טור ית יום שבתה לקדשה כמה דפקדך יהוה אלהך
ש{ש}ת<ה> יומים תשמש ותעבד כל עבידתך
ויומה שביעאה שבה ליהוה אלהך לא תעבד בה כל עבידה אתה וברך וברתך עבדך ואמתך תורך וחמרך וכל בהמתך וגיורך דבקוריך לבדיל יתנח עבדך ואמתך כותך
ותדכר הלא עבד הוית בארע מצרים ואפקך יהוה אלהך מתמן באד תקיפה [ו]באדרע נתחיה על כן פקדך יהוה אלהך למעבד ית יום שבתה
אוקר ית אבוך וית אמך כמה דפקדך יהוה אלהך לבדיל יארכון יומיך ולבדיל יתיטב לך על ארעה דיהוה אלהך יהב לך
לא תקטל לא תגור לא תגנב לא תסיד בחברך [ס]עד[ו] מגן לא תחמד בית חברך
ולא תחמד אתת חברך עקלה עבדה ואמתה תורה וחמרה וכל דלעברך ויהי כד יעאלנך יהוה אלהך לארע כנענאה דאתה עלל לתמן למירתנה ותקים לך אבנים רברבן ותשיד יתון בשיוד ותכתב על אבניה ית כל מלי ארהותה הדה ויהי במעברכון ית ירדנה ותקימון ית אבניה האלין דאנכי מפקד יתכון יומה בהרגריזים ותבני תמן מדבח ליהוה אלהך מדבח אבנים לא תניף עליון ברזל אבנים שלמן תבנה ית מדבח יהוה אלהך ותסק עליו עלאן ליהוה אלהך ותדבח שלמים {שלמים} ותיכל תמן ותחדי לקדם יהוה אלהך טורה ההוא בעבר ירדנה אחרי אורע מיתי שמשה בארע כנענאה מיתב בבקעה קבל גלגלה איצטר מישר חזבה קבל שכם
ית ממלליה האלין מלל יהוה עם כל קהלכון בטורה מבגו אשתה חשך ענן וערפל קל רב ולא יקטע וכתבון על תרי לוחי אבנים ויהבון לי
והוה כמשמעכון ית קלה מבגו חשכה וטורה בער באש וקרבתון לידי כל ראשי שבטיכון וחכמיכון
ואמרתון הן חזיאנן יהוה אלהנן ית יקירותה ית רביאנה וית קלה שמענן מבגו [אשתה] יומה הדן חזינן הלא ימלל אלהים עם אנשה וחה
וכדו למה נמות הלא תיכלנן אשתה רבתה הדה אם מוספים אנחנן למשמע ית קל יהוה אלהנן עוד ונמות
הלא מן כל בסר דשמע קל אלהים חיים ממלל מבגו אשתה כותנן ויחי
קרב אתה ושמע ית כל דיימר יהוה אלהנן [ואתה תמלל עמנן ית כל דימלל יהוה אלהנן] עמך ונשמע ונעבד
ושמע יהוה ית קל מליכון במלולכון עמי ואמר יהוה לי שמעת ית קל מלי עמה הדן דמללו עמך היטבו כל דמללו
לוי יתהב ויהי לבון דן לון למדחל מני ולמטר ית פקודי כל יומיה לבדיל יתיטב לון ולבניון לעלם
אזל אמר לון עזרו לוכון למשכניכון
ואתה הכה קעם עמי ואמללה עמך ית כל מצותה אגזריה ופשרוניה דתלפנון ויעבדון בארעה דאנה יהב לון למירתנה
ותטרון למעבד כמה דפקד יהוה אלהכון יתכון לא תסטון ימין וסמאל
בכל שבילה דפקד יהוה אלהכון יתכון תהכון לבדיל תתחון וטב לוכון ותארכון יומים בארעה דתירתון
ודה מצותה אגזריה ופשרוניה דפקד יהוה אלהכון למלפה יתכון למעבד בארעה דאתון אעלים תמן למירתנה
לבדיל תדחל מן יהוה אלהך למטר ית כל אגזריו ופקודיו דאנכי מפקדך יומן אתה וברך ובר ברך כל יומי חייך ולבדיל יארכון יומיך
ותשמע ישראל ותטר למעבד דייטב לך ודתסגי שריר כמה דמלל יהוה אלהי אבהתך לך ארע מדיבה חלב ודבש
שמע ישראל יהוה אלהנן יהוה אחד
ותרחם ית יהוה אלהך בכל לבך ובכל נפשך ובכל מאדך
ויהון ממלליה האלין דאנכי מפקדך יומן על לבך
ותשננאנון לבניך ותמלל בון במתבך בבית במהכך בשביל במדמכך ובקעמך
ותקטרנון לסימן על אדיך ויהון לטפים בין עיניך
ותכתבון על מזוזית בתיך ובקוריך
ויהי כד יעאלנך יהוה אלהך לארעה דאשתבע לאבהתך לאברהם ליצחק וליעקב למתן לך קריאן רברבן וטבן דלא בנית
בתים מלים כל טב דלא מלית גובים עפיסים דלא עפסת כרמים וזיתים דלא נצבת ותיכל ותסבע
השתמר לך דלא תתנשי ית יהוה אלהך דאפקך מן ארע מצרים מבית עבדיה
מן יהוה אלהך תדחל ויתה תשמש ובשמה תשתבע
לא תהכו בתר אלהים עורנים מן אלהי עממיה דסהרתיכון
הלא אל קנא יהוה אלהך בגבך דלה יתקף רגז יהוה אלהך בך וישיצינך מן על אפי ארעה
לא תנסון ית יהוה אלהכון כמה דאנסיתון במסה
מטר תטרון ית פקוד[י] יהוה אלהכון וסעדואתה ואגזריו דפקדך
ותעבד דכשר ודטב בחזות יהוה אלהך לבדיל יתיטב לך ותיעל ותירת ית ארעה טבתה דאשתבע יהוה לאבהתך
למדעפה ית כל דבביך מקדמיך כמה דמלל יהוה
ויהי אן ישעלנך ברך מחר למימר מה סעדואתה אגזריה ופשרוניה דפקד יהוה אלהנן יתכון
ותימר לברך עבדים הוינן לפרעה במצרים ואפקנן יהוה ממצרים באד תקיפה
ויהב יהוה סימנים ופליאן רברבים ובישים במצרים בפרעה ובכל ביתה לעינינן
ויתנן אפק מתמן לבדיל מעאלה יתנן למתן לנן ית ארעה דאשתבע יהוה לאבהתנן
ופקדנן יהוה למעבד ית כל אגזריה האלין למדחל מן יהוה אלהנן לטב לנן כל יומיה ולמוחתנן כיומה הדן
וזכו תהי לנן כד נטר למעבד ית כל מצותה ה{ז}<ד>ה לקדם יהוה אלהנן כמה דפקדנן
כד יעאלנך יהוה אלהך לארעה דאתה עלל לתמן למירתנה וישלי גוים סגים מקדמיך חתאה וגרגשאה ואמראה וכנענאה ופרזאה וחואה ויבוסאה שבעה גוים סגים וחיולין מנך
ויתננון יהוה אלהך לקדמיך ותקטלנון חרמה תחרם יתון לא תקעים לון קיאם ולא תרתינון
ולא תתחתן בון ברתך לא תתן לברה וברתה לא תסב לברך
הלא יסטי ית ברך מבתרי וישמש אלהים עורנים ויתקף רגז יהוה בוכון וישיצינ{ה}<ך> זריז
הלא אם אכהן תעבד לון מדבחיון תפגרון וקעמהותון תתברון ואטליון תקטעון ופסיליון תוקדון בנור
הלא עם קדש אתה ליהוה אלהך ובך בחר יהוה אלהך למהי לה לעם אסגלה מכל עממיה דעל אפי ארעה
לא מסגיכון מכל עממיה חשק יהוה בוכון ובחר בוכון הלא אתון זהרה מכל עממיה
הלא מרחמות יהוה יתכון וממטרה ית שבעואה דאשתבע לאבהתכון אפק יהוה יתכון באד תקיפה ופרקך מבית עבדים מן אד פרעה מלך מצרים
ותחכם הלא יהוה אלהך הוא האלהים אלהה מהימנה נטר קיאמה וחסדה לרחמיו ולנטרי פקודיו לאלף דר
ומשלם לסנאיו על אפיו למבדאתה לא ישחי לסנאיו על אפיו ישלם לה
ותטר ית מצותה ית אגזריה וית פשרוניה דאנכי מפקדך יומה למעבדנון
ויהי עקב תשמעון ית פשרוניה האלין ותטרון ותעבדון יתון ויטר יהוה אלהך לך ית קיאמה וית חסדה דאשתבע לאבהתך
וירחמנך ויברכנך ויסגינך ויברך פרי מעיך ופרי ארעתך אדגניך יבשיך ורטיביך אקר אלפיך ועדרי עניך על ארעה דאשתבע יהוה לאבהתך למתן לך
בריך תהי מכל עממיה לא יהי בך עקר ועקרה ובבהמתך
ויסטי יהוה מן כל מרחה וכל דאוני מצראי בישיה דחכמת לא ישבינון בך ויתננון בכל סנאיך
ותיכל ית כל עממיה דיהוה אלהך יהב לך לא תיחס עינך עליון ול{ת}<א> תשמש ית אלהיהון הלא מגבי הוא לך
אן תימר בלבך סגים גועיה האלין מני איך אכל למערבתון
לא תדחל מנון דכר תדכר ית דעבד יהוה אלהך לפרעה ולכל מצראי
נסיוניה רברביה דחזו עיניך סימניה ופליהתה ואדה תקיפתה ואדרעה נתיתה דאפקך יהוה אלהך כן יעבד יהוה אלהך לכל עממיה דאתה דחל מקדמיון
ואף ית צרעיתה ישלח יהוה אלהך בון עד אבד המשתארים ודמתכסים מקדמיך
לא תצטדי מקדמיון הלא יהוה אלהך בגבך אל רב ונורא
וישלי יהוה אלהך ית גועיה האלין מלקדמיך ציבעת ציבעת לא תכל מסכמתון זריז דלא תסגי עלויך חית ברה
ויתננון יהוה אלהך לקדמיך וילהלנון הלהלו רבה עד שיציון
ויתן מלכיון באדך ותאבד ית שמון מתחת שומיה לא יתקומם אנש לקדמיך עד שיציאך יתון
פסלי אלהיהון תוקדון בנור לא תחמד כסף ודהב מנהון ותסב לך דלה תתגבי בה הלא תועבת יהוה אלהך הוא
[ו]לא תעאל תועבה לגו ביתך ותהי חרם כותה שקוץ תשקצנה וארחקה תרחקנה הלא חרם הוא
כל מצותה דאנה מפקדך יומן תטרון למעבד לבדיל תתוחון ותסגון ותיעלון ותירתון ית ארעה דאשתבע יהוה לאבהתכון
ותדכר ית כל שבילה דאיתיך יהוה אלהך דן ארבעים שנה במדברה לבדיל מלבטאתך למנסאתך למחכם דבלבך התטר פקודיו אם לא
ואגיבך ואסרכך ואכילך ית מנה דלא חכמת ולא חכמו אבהתך לבדיל מחכמאתך הלא לא על לחמה לחודה יתוחי אנשה [הלא על כל מפוק פי יהוה יתוחי אנשה]
תכסיתך לא בלת מן עליך ורגליך לא אבדקי דן ארבעים שנה
ותחכם עם לבך הלא כמה דירדי אנש ית ברה יהוה אלהך מרדיאך
ותטר ית פקוד יהוה אלהך למהכה בשביליו ולמדחל מנה
הלא יהוה אלהך מעאלך לגו ארע טבה ופתיחה ארע נחליה מים עינואן ותהומים נפקים בבקעתה ובטברה
ארע חטה וסערה גפן תאנה ורמון ארע זית משח ודבש
ארע דלא במסכינו תיכל בה לחם לא תחסר כל בה ארע דאבניה ברזל ומטבריה תחפס נחש
ותיכל ותסבע ותברך ית יהוה אלהך לגו ארעה טבתה דיהב לך
אשתמר לך דלא תתנשי ית יהוה אלהך לדלה מטר פקודיו ודיניו ואגזריו דאנכי מפקדך יומן
דלה תיכל ותסבע ובתים ט{ו}בים תבנה ותדור
ותוריך ועאניך יסגון וכסף ודהב יסגי לך וכל דלך יסגי
וירום לבך ותתנשי ית יהוה אלהך המפקך מן ארע מצרים מבית עבדיה
המאיתיך במדברה רבה ונוראה נחש מוקד עקרב וצואן דלית מים המפק לך מים מכיף צנמה
המאכילך מנה במדברה דלא חכמו אבהתך לבדיל מלבטאתך ולבדיל מנסהתך למיטבאתך בעקבאיתך
ותימר בלבך חילי וגרם אדי עבד לי ית חילה הדן
ותדכר ית יהוה אלהך הלא הוא דיהב לך חיל למעבד חיל ולבדיל מקימה ית קיאמה דאשתבע לאבהתך לאברהם ליצחק וליעקב כיומה הדן
ויהי אם נשי תתנשי ית יהוה אלהך ותהך בתר אלהים עורנים ותשמשנון ותסגד לון האסידת בוכון יומן הלא אבדה תיבדון
כגועיה דיהוה מאבד מקדמיכון כן תיבדון עקב לא תשמעון בקל יהוה אלהכון
שמע ישראל אתה עבר יומה ית ירדנה למיעל למירת גוים רברבים וחיולין מנך קריאן רברבן ותלילן בעללה
עם רב ורם בני ענקאי דאתה חכמת ואתה שמעת מן יתקומם לקדם בני ענק
ותחכם יומה הלא יהוה אלהך הוא העבר לקדמיך אש אכלה הוא ישיצינון והוא יכנענון לקדמיך ותערבנון ותאבדנון זריז כמה דמלל יהוה לך
אל תימר בלבך במדהף יהוה אלהך יתון מקדמיך למימר בזכותי אעאלני יהוה למירת ית ארעה הדה ובעובת גועיה האלין יהוה מערב{כ}ון מקדמיך
לא בזכותך ובישירות לבך אתה עלל למירת ית ארעון הלא בעובת גועיה האלין יהוה מערבון מקדמיך ולבדיל מקמה ית ממללה דאשתבע לאבהתך לאברהם ליצחק וליעקב
ותחכם הלא לא בזכותך יהוה אלהך יהב לך ית ארעה טבתה הדה למירתנה הלא עם קשה קדל אתה
דכר ואל תתנשי ית דארגזת ית יהוה אלהך במדברה למן יומה דנפקתון מן ארע מצרים עד איתיכון עד אתרה הדה ממרים הויתון עם יהוה
ובחורב ארגזתון ית יהוה ואתרגז יהוה בוכון להשמיד יתכון